RINIMI LLAKTA

Rinimi, llakta, rinimi may Karupi kawsankapa; Mana kikin Llaktashina kuyankichu runataka

Warmi, churita sakishpa, ayllukunata kunkashpa, kay tuta, killa llukshikpi, ñanta hapinimi, Llakta.

Anka millayta rikushpa, imashinami urpi wawa, Urkuta tikrash, chinkarin, kakapi mitikunkapa;

Chasnami kuyayla rini, supay aputa manchashpa; Chasnami, mana haykapi rikurinkapa, chinkasha.

Chayuk runa kashka kipa, wakchami kani kunanka: Paymi kallaymanta kichun hatun Apunchi kushkata.

Ñuka wasi paypak wasi; ñuka allpapish paypak allpa; Huyrapi rik ukshashina kawsakunimi, Llaktalla!

Ushi wawapish wañunmi; paypak ukupi wakashpa: Ushita kichuna ranti, shunkuta kichunman karka...

Alaw! Nishpa, kunkurishpa, makikunata churashpa, kishpichikpa ñawpakpimi wakani runa kashkata.

Pay Apunchicha rikunka; paychari kayta munarka; Paywanmi sakishpa rini ishkay kuripitikaka.

Ichapish, ¨Pay kutichikpi, muyumusha karumanta, warmiwanpish, churiwanpish, mitikushpa kallpankapa.

Maykan tuta, chawpi tuta, sachata katish, chayashpa, wikihunta ukllashachari kunan hichuskakunata.

Icha kimsanti llukshishun, kimsantilla kawsankapa, Mana pipish tarikrina urkuwashapi chukllashpa.

Wañunatami llakini chikan llaktapi, sapalla,

Manapish kayman kutishpa manarak ishkayta ukllashpa.

Pichari, chasna wañukpi, "wañunmi" nishpa willanka Ishkaya ñuka kutikta shuyankachari shuyaylla...

Chayka ña killa shamunmi, puyuchawpita kimllashpa Chayka hatarish purina llakipish chayana kashka...

Rinimi, Llakta, rinimi may karupi wañunkapa: Mana kikin llaktashina kuyankichu runataka.